Luiperdrob vorder van Kommetjie tot by Yzerfontein | Netwerk24
Deur Jackie Kruger 26 Julie 2021 17:35
Die luiperdrob is Sondag op Yzerfontein se 16 Myl-strand gevind. Foto: Verskaf
Besoekers het die rob Sondag op die strand, sowat 3 km van die hoofstrand in die rigting van die Weskus Nasionale Park, gevind.
Volgens hulle het die rob geen sigbare beserings gehad nie, en hy het 'n plaatjie met die nommer "0027" aan sy lyf gehad.
Dieselfde luiperdrob het vroeër vandeesmaand by Kommetjie uitgespoel, waarna amptenare en die Dierebeskermingsvereniging (DBV) hom geëvalueer het.
Die omgewingsdepartemente van die Kaapse metro en nasionale regering het gesamentlik besluit om die rob met rus te laat sodat hy kan gaan waar hy wil.
Marian Nieuwoudt, Kaapstad-metro se burgemeesterskomiteelid vir ruimtelike beplanning en die omgewing, het by navraag gesê die rob is eers by Kommetjie opgemerk. "Ons hou hom dop en die DBV het ook na hom gekyk. Ons vra die publiek om die rob alleen te laat."
• 'n Antarktiese pelsrob wat op 15 Julie op Tergniet naby Mosselbaai se sandduine gevind is, sterk goed aan in die Bayworld-oseanarium in Gqeberha.
Volgens die organisasie Stranded Marine Animal Rescue Team (Smart) het dr. Greg Hofmeyr, kurator van mariene soogdiere van Bayworld, die rob as 'n Antarktiese pelsrob geïdentifiseer en hulle aangeraai om hom na dr. Frans de Graaff, 'n veearts van Hartenbos, te neem.
Die rob het net een aand in die Hartenbos-dierehospitaal deurgebring en is daarna na Bayworld geneem.
Volgens Smart het die rob goed begin vreet en hy sal hopelik sterker word en gewig aansit. Wanneer hy gesond genoeg is, sal hy in die Agulhas-stroom sowat 60 km van die kus af vrygelaat word.
Die Antarktiese pelsrob vroeër op 'n sandduin by Tergniet naby Mosselbaai. Foto: Stranded Marine Animal Rescue Team